Konsert med Sing Song Singers 29. april kl.18.00

25 år jubileumskonserten «Blanda Drops» blir en konsert fylt med sanger i forskjellige sjangere. Vi kan love publikum at dette blir en konsert med fengende musikk, en stor porsjon sangglede og mye humor.

Konferansier er Raymon fra Fredrikstad, og gjesteartist er Øivind «King Kong» Johannessen.

**Sing Song Singers** har i dag 32 sangglade medlemmer. Dirigent og musikalske leder er Kjetil Kjelle. Kjetil Kjelle samt 5 av kormedlemmene har vært med i koret i snart 25 år.

Koret holder årlig julekonsert i Nordre Ål kirke. De siste 11 årene sammen med Vingar Vocale. Julekonserten i Nordre Ål kirke har vært en tradisjon for Sing Song Singers siden tidlig 2000 tallet.

De har et unikt samhold og en enorm sangglede. Å få stå på ei sene og få vist seg frem er høydepunktet. Vi er opptatt av å gi alle en mulighet med hver sine forutsetninger og evner. Ved å få lov til å prøve har vi erfart at det gir en utrolig utvikling og mestringsfølelse.

**Husbandet** bak Sing Song Singers har vært trofaste medspillere i alle år på alle konserter. Det er Geir Ole Dahlen på tangenter, Geir Wøldike på trommer, Aase Knudsen på bass, Erik Skogestad på gitar og Kjetil Kjelle på gitar.

Medhjelpere for koret består av Anne Karin Elgaaen og Kristin W. Berntzen.

Bak seg har de også en frivillig støttegruppe bestående av noen foreldre.

**Øivind Johannessen** er Fredrikstadmannen som virkelig og ettertrykkelig har satt Østfold og Østfoldhumoren på kartet. Øivind er en fremragende revyskuespiller som gjennom sine figurer, spesielt Raymon, har gjort seg til en rikskjendis.
Øivinds talent ble oppdaget tidlig på 70-tallet som Elvis-imitator under navnet «King Kong». Som Elvis sanger «slo han igjennom på Soria Moria» på Elvis festivalene i Oslo på 70-tallet..

Han har vært medlem i revytrioen *3 Kæll* som har spilt over tusen forestillinger i Østfold. Gruppa har gitt ut CD-ene *Kæll på disco* i 2002 og *3 Kæll på plate* i 2003. Johannesen medvirket også som skurk i den tredje serien med [Brødrene Dal](https://no.wikipedia.org/wiki/Br%C3%B8drene_Dal), [*Brødrene Dal og legenden om Atlant-is*](https://no.wikipedia.org/wiki/Br%C3%B8drene_Dal_og_legenden_om_Atlant-is) og gjorde også stemmen til Obelix i [*Asterix erobrer Amerika*](https://no.wikipedia.org/wiki/Asterix_erobrer_Amerika) fra 1994.

Øivind Johannessen har mottatt [Leif Justers ærespris](https://no.wikipedia.org/wiki/Leif_Justers_%C3%A6respris).

Medvirkende på 2 låter er også **Leo Aleksander Engløkk-Gudbrandsen.** Rapper fra Lillehammer som er mest kjent fra Inna Di Lights. Han rappet bl.a Lillehammer-visa sammen med Thea Kamfjord Eriksen under «sommer båten til Lillehammer» i 2016.
Han var også med å rappet på Ungdoms OL sangen til Sing Song Singers « Vi vil være med», som ble spilt inn i studio på Storhovet i 2016 rett før Ungdoms OL.